
ДО	 
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ



Д   О   К   Л   А   Д  
от
Иван Демерджиев - заместник министър-председател по обществения ред и сигурност и министър на вътрешните работи

ОТНОСНО: Проект на Решение на Министерския съвет за изменение на Решение № 144 на Министерския съвет от 10 март 2022 г. за предоставяне на временна закрила на разселени лица от Украйна и за изменение на Националния план за действие при временна закрила в Република България


УВАЖАЕМИ ГОСПОДИН МИНИСТЪР-ПРЕДСЕДАТЕЛ, 
УВАЖАЕМИ ГОСПОЖИ И ГОСПОДА МИНИСТРИ,  

На основание чл. 31, ал. 2 във връзка с чл. 31, ал. 3 от Устройствения правилник на Министерския съвет и на неговата администрация и по предложение на председателя на Държавната агенция за бежанците при Министерския съвет, внасям за разглеждане проект на Решение на Министерския съвет за изменение на Решение № 144 на Министерския съвет от 10 март 2022 г. за предоставяне на временна закрила на разселени лица от Украйна и за изменение на Националния план за действие при временна закрила в Република България.
На основание чл. 31, ал. 3 от Устройствения правилник на Министерския съвет и на неговата администрация, представям на Вашето внимание комплект документи относно  проект на Решение на Министерския съвет за изменение на Решение № 144 на Министерския съвет от 10 март 2022 г. за предоставяне на временна закрила на разселени лица от Украйна и за изменение на Националния план за действие при временна закрила в Република България.
Временна закрила на територията на Европейския съюз е въведена с Решение за изпълнение (ЕС) 2022/382 на Съвета от 4 март 2022 година за установяване на съществуването на масово навлизане на разселени лица от Украйна по смисъла на член  5 от Директива 2001/55/ЕО и за въвеждане на временна закрила. Въз основа на посоченото решение и в съответствие с чл. 2, ал. 3 от Закона за убежището и бежанците (ЗУБ), с Решение № 144 от 10 март 2022 г. на Министерския съвет, временна закрила в Република България се предоставя на разселените лица от Украйна за срок от една година, считано от 24.02.2022 г. 
В рамките на Съвет "Правосъдие и вътрешни работи", формат "Вътрешни работи", проведен на 14 октомври 2022 г. в Люксембург, Европейската комисия (ЕК) обяви, че е взето решение да удължи действието на Директивата за временна закрила с два пъти по шест месеца, считано от март 2023 г. Удължаването ще стане автоматично и от страна на ЕС няма да бъде издадено официално решение за това. С оглед гарантиране сигурността на гражданите на Украйна, ЕК предлага тези, които имат временна закрила да могат да запазят картата и регистрацията си, но държавите-членки да въведат уведомителен режим, чрез който да събират информация за реално пребиваващите на тяхна територия.
С оглед на обстоятелството, че в Решение № 144 от 10 март 2022 г. на МС, е посочено, че срокът на действие на временна закрила е една година, считано от 24.02.2022 г., а в националното законодателство не е предвидена възможност този срок да бъде автоматично удължен, възниква необходимост да бъде издадено ново Решение,  в което да се посочи, че действието на временната закрила на територията на Република България следва да бъде удължено с една година, считано до 4 март 2024 г.
С проекта на решение се предлага изменение на наименованието на Решение № 144 на Министерския съвет от 2022 г., в частност отмяна на текста касаещ Националния план за действие при временна закрила, тъй като същият е отменен с Решение № 510 на Министерския съвет от 2022г., с който е приет Актуализиран план за действие при временна закрила в Република България. В тази връзка с проекта е предвидена и отмяна на т.4 от  Решение № 144 на Министерския съвет от 2022 г.
С проекта на решение се предлага изменение на т. 3, изречение първо с оглед прецизиране на текста след отмяната на част от разпоредбата с Решение № 11535 от 13.12.2022г. по административно дело № 7123 /2022 г. на ВАС, Петчленен състав. 
Предложеният проект на Решение на Министерския съвет няма да доведе до пряко и/или косвено въздействие върху държавния бюджет, поради което е приложена, одобрена от министъра на финансите, финансова обосновка по Приложение № 2.2 към чл. 35, ал. 1, т. 4, б. „б“ от Устройствения правилник на Министерския съвет и на неговата администрация.
Проектът на Решение е съгласуван по реда на чл. 32 - 34 от Устройствения правилник на Министерския съвет и на неговата администрация, като получените становища са отразени в приложената справка.

УВАЖАЕМИ ГОСПОЖИ И ГОСПОДА МИНИСТРИ,  
Предвид изложеното и на основание чл. 8, ал. 3 от Устройствения правилник на Министерския съвет и на неговата администрация, предлагам Министерският съвет да приеме предложения проект на Решение на Министерския съвет за изменение на Решение № 144 на Министерския съвет от 10 март 2022 г. за предоставяне на временна закрила на разселени лица от Украйна и за изменение на Националния план за действие при временна закрила в Република България


ЗАМЕСТНИК МИНИСТЪР - ПРЕДСЕДАТЕЛ 
ПО ОБЩЕСТВЕНИЯ РЕД И СИГУРНОСТ  
И МИНИСТЪР НА ВЪТРЕШНИТЕ РАБОТИ

